

VLADA REPUBLIKE HRVATSKE

Zagreb, 13. listopada 2022.



|  |  |
| --- | --- |
| **Predlagatelj:** | Ministarstvo poljoprivrede |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka izrade Strategije biogospodarstva do 2035. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 38. stavka 3. Zakona o sustavu strateškog planiranja i upravljanja razvojem Republike Hrvatske („Narodne novine“, broj 123/17.) i članka 6. stavka 4. Uredbe o smjernicama za izradu akata strateškog planiranja od nacionalnog značaja i od značaja za jedinice lokalne i područne (regionalne) samouprave („Narodne novine“, broj 89/18.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_2022. donijela

**ODLUKU**

**o pokretanju postupka izrade** **Strategije biogospodarstva do 2035.**

**I.**

Ovom Odlukom zadužuju se Ministarstvo poljoprivrede, Ministarstvo gospodarstva i održivog razvoja, Ministarstvo znanosti i obrazovanja te Ministarstvo regionalnoga razvoja i fondova Europske unije za izradu Strategije biogospodarstva do 2035. (u daljnjem tekstu: Strategija).

Ministarstvo poljoprivrede zadužuje se za koordinaciju izrade Strategije.

Strategija će definirati viziju i strateške ciljeve razvoja biogospodarstva, vodeći računa o načelima održivog razvoja i nacionalnim razvojnim smjerovima, razvojnim potrebama i potencijalima biogospodarstva.

Strategija će obuhvatiti javne politike iz svih sektora relevantnih za područje biogospodarstva te će predstavljati strateški dokument za konkretizaciju mjera razvoja biogospodarstva.

U okviru Strategije izradit će se indikativni financijski plan, mehanizmi za provedbu ciljeva te okvir za praćenje i vrednovanje Strategije.

**II.**

Zadužuje se Ministarstvo poljoprivrede da, u roku od 15 dana od dana stupanja na snagu ove Odluke, imenuje stručnu radnu skupinu za izradu prijedloga Strategije.

Ministarstvo poljoprivrede obavlja stručne, administrativne i tehničke poslove za stručnu radnu skupinu iz stavka 1. ove točke.

**III.**

Izrada Strategije zahtjeva participativni, multisektorski pristup te će kroz stručnu radnu skupinu iz točke II. ove Odluke i javno savjetovanje u njenu izradu po potrebi biti uključena i druga tijela državne uprave, lokalna i područna (regionalna) samouprava, znanstvene i istraživačke institucije, nevladine organizacije, privatni sektor i drugi zainteresirani dionici.

**IV.**

Ministarstvo poljoprivrede dužno je izraditi komunikacijsku strategiju i komunikacijski akcijski plan za Strategiju, radi informiranja, komunikacije i vidljivosti postupka planiranja javnih politika, u roku od 90 dana od dana stupanja na snagu ove Odluke.

**V.**

Ministarstvo poljoprivrede dužno je u roku od osam dana od dana stupanja na snagu ove Odluke putem svojih mrežnih stranica obavijestiti javnost o početku izrade Strategije.

**VI.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_\_\_\_\_\_\_\_\_\_\_\_ 2022.

**PREDSJEDNIK**

**mr. sc. Andrej Plenković**

**OBRAZLOŽENJE**

Nacionalnom razvojnom strategijom Republike Hrvatske do 2030. godine („Narodne novine“, broj 13/21.) predviđeno je donošenje Strategije biogospodarstva do 2035. kao jednog od akata kojima se podupire provedba strateškog okvira Nacionalne razvojne strategije. Nositeljem izrade određeno je Ministarstvo poljoprivrede.

Biogospodarstvo je model gospodarskog razvoja koji se temelji na obnovljivim biološkim resursima (biomasi), za razliku od prevladavajućeg modela temeljenog na fosilnim gorivima. Na razini Europske unije biogospodarstvo se promiče kao gospodarski model koji se dobro uklapa u strateške smjernice definirane Europskim zelenim planom i dokumentima koji iz njega proizlaze.

Prema definiciji iz Strategije biogospodarstva Europske unije, biogospodarstvo obuhvaća sve sektore i sustave koji se oslanjaju na biološke resurse (životinje, biljke, mikroorganizme i biomasu iz tih izvora, uključujući organski otpad), njihove funkcije i načela. Ono obuhvaća i međusobno povezuje kopnene i morske ekosustave i njihove usluge, sve sektore primarne proizvodnje u kojima se koriste i proizvode biološki resursi (poljoprivreda, šumarstvo, ribarstvo i akvakultura) te sve gospodarske i industrijske sektore u kojima se biološki resursi i procesi koriste za proizvodnju hrane, hrane za životinje, proizvoda dobivenih od bioloških sirovina, energije i usluga.

U širem smislu sektor biogospodarstva obuhvaća i uslužne djelatnosti povezane s proizvodima biogospodarstva (trgovina, prijevoz, skladištenje, iznajmljivanje), usluge povezane s prirodnim okolišem (smještaj, putničke agencije, kultura, sport i razonoda) usluge povezane sa znanjem (razvoj i istraživanje, obrazovanje, veterinarstvo i arhitektura) i prateće usluge (istraživanje tržišta, javna administracija).

S obzirom na široko područje u kojemu biogospodarstvo nalazi svoju primjenu, ovaj je gospodarski model sadržan u više strateških dokumenata u Republici Hrvatskoj.

Strategijom poljoprivrede („Narodne novine“, br. 26/22) je predviđen provedbeni mehanizam E.2 „Razvoj i provedba nacionalne strategije biogospodarstva“, kako bi se utvrdili postojeći dionici i inicijative u lancima vrijednosti u biogospodarstvu, napravio pregled zakonodavnog i regulatornog okvira te procijenio potencijal biomase. Strategija govori i o važnosti povećanih ulaganja u istraživanja u poljoprivredi za razvoj rješenja za održivu proizvodnju hrane i biomase u službi kružnog biogospodarstva.

Strategija niskougljičnog razvoja Republike Hrvatske do 2030. s pogledom na 2050. godinu („Narodne novine“, broj 63/21.) ističe značaj biogospodarstva u kontekstu povećanja energetske učinkovitosti. Strategija energetskog razvoja Republike Hrvatske do 2030. s pogledom na 2050. godinu („Narodne novine“, broj 25/20.) sadrži poglavlje o ulozi biogospodarstva u povećanju energetske neovisnosti proizvodnjom energije iz biomase.

Buduća Strategija biogospodarstva do 2035., bit će strateški dokument, koji će obuhvatiti javne politike iz svih sektora relevantnih za područje biogospodarstva, definirati vizija i strateški ciljevi razvoja biogospodarstva, u skladu s nacionalnim razvojnim smjerovima te potencijalima i potrebama domaćeg biogospodarstva.

Iz ranije navedene definicije i prikazanog područja djelovanja proizlazi kako se radi o međusektorskoj temi u čije strateško planiranje i provedbu treba biti aktivno uključeno nekoliko tijela državne uprave. Stoga se ovom Odlukom Ministarstvo poljoprivrede zadužuje za koordinaciju izrade Strategije biogospodarstva do 2035., a za izradu Strategije biogospodarstva zadužuju se Ministarstvo poljoprivrede, Ministarstvo gospodarstva i održivog razvoja, Ministarstvo znanosti i obrazovanja te Ministarstvo regionalnoga razvoja i fondova Europske unije.

U izradi Strategije biogospodarstva do 2035. sudjelovat će i drugi zainteresirani dionici, uključujući predstavnike drugih tijela javne vlasti, znanstvene i istraživačke zajednice i poslovnog sektora, u okvirima njihovog djelokruga i kompetencija.

Strategija biogospodarstva do 2035. će identificirati potencijal biomase u Republici Hrvatskoj, postojeće dionike i inicijative u lancima vrijednosti u biogospodarstvu te definirati prioritete daljnjeg razvoja biogospodarstva. Pri tome će se uzeti u obzir smjernice iz odgovarajućih nacionalnih i EU strateških i sektorskih dokumenata relevantnih za ovo područje. U Strategiji biogospodarstva do 2035. propisat će se strateški ciljevi, ključni pokazatelji učinka i ciljane vrijednosti pokazatelja, te okvir za praćenje i vrednovanje Strategije.